Document ID: 32010D0043

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2009
σχετικά με την έγκριση τρίτου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή, κατ’ εφαρμογή της οδηγίας 92/43/ΕΟΚ του Συμβουλίου
[κοινοποιηθείσα υπό τον αριθμό Ε(2009) 10405]
(2010/43/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η ατλαντική βιογεωγραφική περιοχή, που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, περιλαμβάνει την επικράτεια της Ιρλανδίας, των Κάτω Χωρών και του Ηνωμένου Βασιλείου, καθώς και τμήματα του Βελγίου, της Δανίας, της Γαλλίας, της Γερμανίας, της Πορτογαλίας και της Ισπανίας, όπως προσδιορίζονται στον βιογεωγραφικό χάρτη που εγκρίθηκε στις 25 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Στο πλαίσιο της διαδικασίας που δρομολογήθηκε το 1995, είναι απαραίτητο να προχωρήσει η πραγματική συγκρότηση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Ευρωπαϊκή Κοινότητα.
(3)
Ο αρχικός και οι δύο πρώτοι ενημερωμένοι κατάλογοι των τόπων κοινοτικής σημασίας για την ατλαντική βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2004/813/ΕΚ (2), 2008/23/ΕΚ (3) και 2009/96/ΕΚ (4). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, τα ενδιαφερόμενα κράτη μέλη οφείλουν να χαρακτηρίζουν ως ειδικές ζώνες διατήρησης τους τόπους που περιλαμβάνονται στον κατάλογο των τόπων κοινοτικής σημασίας για την ατλαντική βιογεωγραφική περιοχή, το ταχύτερο δυνατόν και το αργότερο εντός έξι ετών, καθορίζοντας προτεραιότητες όσον αφορά τη διατήρηση, καθώς και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Ως εκ τούτου, κρίνεται απαραίτητη η τρίτη ενημέρωση του καταλόγου για την ατλαντική περιοχή.
(5)
Από τη μια πλευρά, η τρίτη ενημέρωση του καταλόγου των τόπων κοινοτικής σημασίας για την ατλαντική βιογεωγραφική περιοχή είναι αναγκαία προκειμένου να συμπεριληφθούν οι επιπλέον τόποι που έχουν προταθεί μετά το 2007 από τα κράτη μέλη ως τόποι κοινοτικής σημασίας για την ατλαντική βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ. Οι υποχρεώσεις που απορρέουν από το άρθρο 4 παράγραφος 4 και από το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατόν και, το αργότερο, εντός έξι ετών από την έγκριση του τρίτου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή.
(6)
Εξάλλου, η τρίτη ενημέρωση του καταλόγου των τόπων κοινοτικής σημασίας για την ατλαντική βιογεωγραφική περιοχή είναι αναγκαία ώστε να ληφθούν υπόψη οι μεταβολές των σχετικών με τους τόπους πληροφοριών, τις οποίες ενδεχομένως υπέβαλαν τα κράτη μέλη μετά την έγκριση του αρχικού και των δύο πρώτων ενημερωμένων κοινοτικών καταλόγων. Υπό την έννοια αυτή, ο τρίτος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για την ατλαντική βιογεωγραφική περιοχή. Πρέπει, ωστόσο, να τονιστεί ότι οι υποχρεώσεις που απορρέουν από το άρθρο 4 παράγραφος 4 και από το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατόν και, το αργότερο, εντός έξι ετών από την έγκριση του αρχικού ή των δύο πρώτων ενημερωμένων καταλόγων των τόπων κοινοτικής σημασίας για την ατλαντική βιογεωγραφική περιοχή, ανάλογα με το ποιος είναι ο κατάλογος στον οποίο ένας τόπος κοινοτικής σημασίας συμπεριλήφθη για πρώτη φορά με αυτή του την ιδιότητα.
(7)
Για την ατλαντική βιογεωγραφική περιοχή, κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από τα ενδιαφερόμενα κράτη μέλη, σύμφωνα με το άρθρο 4 παράγραφος 1 της εν λόγω οδηγίας, μεταξύ Μαρτίου 2002 και Νοεμβρίου 2008.
(8)
Οι κατάλογοι προτεινόμενων τόπων συνοδεύονταν από πληροφορίες για καθέναν από αυτούς, οι οποίες υποβλήθηκαν με το έντυπο που καθορίστηκε με την απόφαση 97/266/ΕΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (5).
(9)
Οι πληροφορίες αυτές περιλαμβάνουν τον πιο πρόσφατο και οριστικό χάρτη κάθε τόπου, που έχει διαβιβάσει το ενδιαφερόμενο κράτος μέλος, την ονομασία, τη θέση και την έκτασή του, καθώς και τα δεδομένα που προκύπτουν από την εφαρμογή των κριτηρίων του παραρτήματος III της οδηγίας 92/43/ΕΟΚ.
(10)
Με βάση το σχέδιο καταλόγου που κατάρτισε η Επιτροπή σε συμφωνία με κάθε ενδιαφερόμενο κράτος μέλος, στον οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, πρέπει να εγκριθεί τρίτος ενημερωμένος κατάλογος τόπων επιλεγμένων ως τόπων κοινοτικής σημασίας για την ατλαντική βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των διαφόρων τύπων φυσικών ενδιαιτημάτων και ειδών εξελίσσονται συνεχώς, συνεπεία της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, για την αξιολόγηση και την επιλογή των τόπων σε κοινοτικό επίπεδο χρησιμοποιήθηκαν οι βέλτιστες διαθέσιμες επί του παρόντος πληροφορίες.
(12)
Ορισμένα κράτη μέλη δεν έχουν προτείνει αρκετούς τόπους ώστε να πληρούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Για τους εν λόγω τύπους ενδιαιτημάτων και τα είδη, δεν είναι επομένως δυνατόν να θεωρηθεί ότι το δίκτυο Natura 2000 έχει ολοκληρωθεί. Λαμβανομένων υπόψη των καθυστερήσεων στη λήψη των πληροφοριών και στην επίτευξη συμφωνιών με τα κράτη μέλη, είναι αναγκαίο να εγκριθεί τρίτος ενημερωμένος κατάλογος τόπων, ο οποίος θα χρειαστεί να αναθεωρηθεί σύμφωνα με τις διατάξεις του άρθρου 4 της οδηγίας 92/43/ΕΟΚ.
(13)
Δεδομένου ότι εξακολουθούν να είναι ελλιπείς οι γνώσεις σχετικά με την ύπαρξη και την κατανομή ορισμένων τύπων φυσικών ενδιαιτημάτων του παραρτήματος I και ορισμένων ειδών του παραρτήματος II της οδηγίας 92/43/ΕΟΚ, δεν πρέπει να συναχθεί οριστικό συμπέρασμα όσον αφορά την ολοκλήρωση ή μη του δικτύου Natura 2000. Ο κατάλογος πρέπει να αναθεωρηθεί, εφόσον κριθεί απαραίτητο, σύμφωνα με τις διατάξεις του άρθρου 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας, επιβάλλεται να αντικατασταθεί η απόφαση 2009/96/ΕΚ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης παρατίθεται ο τρίτος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή, σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ.
Άρθρο 2
Η απόφαση 2009/96/ΕΚ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2009.

Labels: 10
12
18
20